असगर वजाहत के 'मैं हिंदू हूँ' में चित्रित हाशिए का समाज - प्रा. शैलजा पांडुरंग टिळे (International Journal of Humanities, Social Science, Business Management & Commerce, 2024)
समकालीन यथार्थ को वाणी देने वाले साहित्यकार असगर वजाहत इक्कीसवीं सदी के विशेष रचनाकार के रूप में सामने आते हैं। उन्होंने लगभग सभी विधाओं में कलम आजमाई है। कहानी, उपन्यास, नाटक, यात्रासाहित्य, निबंध, समीक्षा, अनुवाद, पत्रकारिता आदि बहुविध विधाओं में लेखन किया है। विषय की विविधता, प्रासंगिकता, बहु आयामी कथ्य, भाषा एवं शिल्प का सार्थक प्रयोग, प्रतिबद्धता आपके लेखन की मौलिक विशेषताएं हैं। भारत जैसे बहुभाषिक, बहुसांस्कृतिक देश की आबादी का बड़ा हिस्सा आज भी विकास से कोसों दूर है। शैक्षिक, सामाजिक, आर्थिक, धार्मिक तथा अपने स्वायत्त अधिकारों से वंचित हैं। एक ओर मुट्ठी भर लोगों के हाथ में देश की धनसंपदा है तो दूसरी ओर बहुसंख्यक जनता भूख से, सामाजिक आर्थिक विषमता से बेहाल हैं। विकास मार्ग से हाशिए पर पड़े व्यापक जनजीवन का चित्रण हिंदी के कई रचनाकारों के साहित्य में मुखरित हैं। असगर वजाहत का सन 2006 में प्रकाशित कहानी संकलन ‘मैं हिंदू हूँ’ की कहानियाँ अल्पसंख्यक जन समुदाय की, भारतीय नारीत्व की वास्तविक स्थिति गति का आलेख प्रस्तुत करती है। प्रस्तुत प्रपत्र में ‘इक्कीसवीं सदी के हिंदी साहित्य में चित्रित हाशिए का समाज’ इस विषय के तहत् ‘मैं हिंदू हूँ’ की कहानियों को मूल्यांकित करने की कोशिश की गई हैं। ‘हाशिए’ का ‘समाज’ की अवधारणा स्पष्ट करते हुए डॉ. प्रभा शर्मा लिखती है “हाशिए का समाज” अवधारणा के तौर पर इतालबी मार्क्सवादी विचारक अंतोनियो ग्राम्शी के अनुसार ‘सबाल्टर्न’ में दुनिया के सभी वंचित दलित शामिल हो सकते हैं। जो किसी न किसी तरह के सामाजिक, आर्थिक, राजनीतिक, नस्लीय, सांस्कृतिक भेदभाव तथा वंचना के शिकार रहे हैं। - हाशिए के समाज में अब किसान, मजदूर, अल्पसंख्यक, वृदध, नि:शक्तजन, किन्नर आदि भी सम्मिलित हैं।”१ इतिहास गवाह है कि वैदिक काल से लेकर इक्कीसवीं सदी तक भारत की बड़ी आबादी अपने न्याय अधिकारों से प्रवंचित हैं। समय-समय पर समाजसुधारकों जन-हितैषी रचनाकारों, विचारकों ने विद्रोही भूमिका से इस स्थिति में परिवर्तन लाने की कोशिश की है। फिर भी, उनकी स्थितियों में अपेक्षित परिवर्तन नहीं हो पाया है। इस यथार्थ के कई राजनीतिक, सामाजिक, धार्मिक, आर्थिक कारण हो सकते हैं, जिनके प्रतिबिंब समकालीन साहित्य में दिखाई देते हैं।
Keywords: cc-by-4.0; असगर वजाहत; मैं हिंदू हूँ; हाशिए का समाज